Document ID: 32009D0094

РЕШЕНИЕ НА КОМИСИЯТА
от 12 декември 2008 година
за приемане съгласно Директива 92/43/ЕИО на Съвета на втори актуализиран списък на териториите от значение за Общността в Бореалния биогеографски регион
(нотифицирано под номер С(2008) 8046)
(2009/94/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Бореалният биогеографски регион, разглеждан в член 1, буква в), подточка iii) от Директива 92/43/ЕИО, обхваща части от териториите на Финландия и Швеция и териториите на Естония, Латвия и Литва, както е обозначено върху биогеографската карта, одобрена на 25 април 2005 г. от комитета, създаден по силата на член 20 от посочената директива, наричан по-долу „Комитет по местообитанията“.
(2)
Необходимо е в контекста на започналия през 1995 г. процес да бъде отбелязан допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в Общността.
(3)
Първоначален списък и първи актуализиран списък на териториите от значение за Общността за Бореалния биогеографски регион, по смисъла на Директива 92/43/ЕИО, бяха одобрени съответно с решения 2005/101/ЕО (2) и 2008/24/ЕО (3) на Комисията. Въз основа на член 4, параграф 4 и член 6, параграф 1 от Директива 92/43/ЕИО съответната държава-членка обозначава териториите, включени в списъка на териториите от значение за Общността в Бореалния биогеографски регион, като специални защитени зони във възможно най-кратък срок и в рамките на шест години, като установява приоритети за съхраняване и необходимите мерки за съхраняване.
(4)
В контекста на динамично приспособяване на мрежата „Натура 2000“ списъците на териториите от значение за Общността се преразглеждат. Следователно е необходимо второ актуализиране на списъка на териториите в Бореалния регион.
(5)
От една страна, второто актуализиране на списъка на териториите от значение за Общността в Бореалния биогеографски регион е необходимо, за да се включат допълнителните територии, които са предложени в периода от 2006 г. насам като територии от значение за Общността в Бореалния биогеографски регион, по смисъла на член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, се прилагат във възможно най-кратък срок и в рамките на шест години от приемането на втория актуализиран списък на територии от значение за Общността в Бореалния биогеографски регион.
(6)
От друга страна, второто актуализиране на списъка на териториите от значение за Общността в Бореалния биогеографски регион е необходимо, за да бъдат отразени всички промени в информацията за териториите, представена от държавите-членки след одобряването на първоначалния и на първия актуализиран списък на Общността. В този смисъл вторият актуализиран списък на териториите от значение за Общността в Бореалния биогеографски регион представлява консолидирана версия на списъка на териториите от значение за Общността в Бореалния биогеографски регион. Необходимо е обаче да се подчертае, че задълженията, произтичащи от член 4, параграф 4 и член 6, параграф 1 от Директива 92/43/ЕИО, се прилагат във възможно най-кратък срок и в рамките на шест години от приемането на първоначалния списък или на първия актуализиран списък на териториите от значение за Общността в Бореалния биогеографски регион, в зависимост от това, в кой от списъците съответната територия от значение за Общността е включена за първи път в качеството си на такава.
(7)
За Бореалния биогеографски регион списъците на територии, предложени за територии от значение за Общността по смисъла на член 1 от Директива 92/43/ЕИО, са предадени на Комисията в периода между януари 2003 г. и април 2007 г. от съответните държави-членки в съответствие с член 4, параграф 1 от посочената директива.
(8)
Заедно със списъците на предложените територии е представена и информация за всяка територия в съответствие с формуляра, установен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на „Натура 2000“ обекти (4).
(9)
Информацията включва най-новата и окончателна карта на територията, изпратена от заинтересованата държава-членка, наименованието на територията, нейните географско положение и площ, както и данните, получени в резултат от прилагането на критериите, определени в приложение III към Директива 92/43/ЕИО.
(10)
Въз основа на проектосписъка, изготвен от Комисията със съгласието на всяка от заинтересованите държави-членки, който определя също така териториите с приоритетни типове естествени местообитания или с приоритетни видове, следва да се приеме втори актуализиран списък на териториите, избрани за територии от значение за Общността в Бореалния биогеографски регион.
(11)
Данните за съществуването и разпределението на типовете естествени местообитания и видовете се развиват постоянно в резултат на наблюдението съгласно член 11 от Директива 92/43/ЕИО. Следователно оценката и изборът на територии на равнището на Общността са направени въз основа на най-добрата налична към настоящия момент информация.
(12)
Някои държави-членки обаче не са предложили достатъчно територии, за да изпълнят изискванията на Директива 92/43/ЕИО по отношение на някои типове местообитания и някои видове. За тези видове и типове местообитания следователно не може да се направи заключението, че мрежата е завършена. Като се вземе предвид времето, необходимо за получаването на информацията и за постигането на споразумение с държавите-членки, е необходимо да се одобри втори актуализиран списък на териториите, който ще трябва да бъде преразглеждан в съответствие с член 4 от Директива 92/43/ЕИО.
(13)
Като се има предвид, че остават непълни данните за съществуването и разпределението на някои от естествените типове местообитания от приложение I и на някои видове от приложение II към Директива 92/43/ЕИО, не може да се направи извод дали мрежата е завършена или незавършена. Списъкът следва да бъде преразгледан, ако е необходимо, в съответствие с разпоредбите на член 4 от Директива 92/43/ЕИО.
(14)
За постигане на по-голяма яснота и прозрачност Решение 2008/24/ЕО следва да бъде заменено.
(15)
Предвидените в настоящото решение мерки са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Вторият актуализиран списък на териториите от значение за Общността в Бореалния биогеографски регион в съответствие с член 4, параграф 2, трета алинея от Директива 92/43/ЕИО е включен в приложението към настоящото решение.
Член 2
Решение 2008/24/ЕО се отменя.
Член 3
Адресати на настоящото решение са държавите-членки.
Съставено в Брюксел на 12 декември 2008 година.

Labels: 12
18
20